Source: http://www.europarl.europa.eu/doceo/document/B-8-2015-1395_RO.html
Timestamp: 2020-02-23 06:02:31+00:00

Document:
PROPUNERE DE REZOLUȚIE referitoare la brevete și la drepturile amelioratorilor de plante
Stadii ale documentului : B8-1395/2015
405k 72k
Consultaţi, de asemenea, propunerea comună de rezoluţie RC-B8-1394/2015
depusă pe baza întrebării cu solicitare de răspuns oral B8-1112/2015
referitoare la brevete și la drepturile amelioratorilor de plante (2015/2981(RSP))
Paolo De Castro, Evelyn Regner, Lidia Joanna Geringer de Oedenberg, Eric Andrieu, Viorica Dăncilă, Nicola Caputo, Mary Honeyball, Marc Tarabella, Enrico Gasbarra, Michela Giuffrida, Karin Kadenbach, Momchil Nekov, Tibor Szanyi, Ricardo Serrão Santos, Juan Fernando López Aguilar, Doru-Claudian Frunzulică, Paul Brannen, Maria Noichl, Liisa Jaakonsaari, Christel Schaldemose în numele Grupului S&D
Rezoluția Parlamentului European referitoare la brevete și la drepturile amelioratorilor de plante (2015/2981(RSP))
– având în vedere Rezoluția sa din 10 mai 2012 referitoare la brevetarea procedeelor biologice esențiale(1),
– având în vedere Directiva 98/44/CE a Parlamentului European și a Consiliului din 6 iulie 1998 privind protecția juridică a invențiilor biotehnologice(2), în special articolul 4, care prevede că varietățile de plante și rasele de animale, precum și procedeele esențialmente biologice pentru producerea plantelor sau animalelor nu au caracter brevetabil,
– având în vedere decizia Marii Camere de Apel a Oficiului European de Brevete (OEB) din 25 martie 2015 în cauzele G2/12 (referitoare la roșii) și G2/13 (referitoare la broccoli),
– având în vedere Convenția internațională pentru protecția noilor soiuri de plante din 2 decembrie 1961, astfel cum a fost revizuită la Geneva la 10 octombrie 1972, la 23 octombrie 1978 și la 19 martie 1991 (denumită în continuare „Convenția UPOV 1991”),
– având în vedere Regulamentul (CE) nr. 2100/94 al Consiliului din 27 iulie 1994 de instituire a unui sistem de protecție comunitară a soiurilor de plante(3) [denumit în continuare „Regulamentul (CE) nr. 2100/94”], în special articolul 15 literele (c) și (d),
– având în vedere Acordul Consiliului privind o Curte unică în materie de brevete din 19 februarie 2013(4) (denumit în continuare „Acordul privind Curtea unică în materie de brevete”), în special articolul 27 litera (c),
A. întrucât accesul la materialul vegetal biologic care să cuprindă trăsăturile plantelor este absolut necesar în vederea stimulării creșterii și inovării și a dezvoltării de noi soiuri pentru a garanta securitatea alimentară mondială, a combate schimbările climatice și a preveni formarea unor monopoluri în sectorul ameliorării plantelor, oferind totodată mai multe oportunități pentru IMM-uri;
B. întrucât drepturile de proprietate intelectuală reprezintă un mijloc important de garantare a stimulentelor economice în vederea dezvoltării de noi produse vegetale și de asigurare a competitivității;
C. întrucât produsele obținute prin procedee esențialmente biologice, cum ar fi plantele, semințele, trăsăturile și genele moștenite, ar trebui excluse din categoria produselor brevetabile;
D. întrucât Directiva 98/44/CE adoptă dispoziții cu privire la invențiile biotehnologice, în special la ingineria genetică; întrucât, cu toate acestea, astfel cum se menționează în considerentele 52 și 53, intenția legiuitorului nu a fost de a include dispoziții privind caracterul brevetabil al produselor obținute prin procedee esențialmente biologice în domeniul de aplicare al directivei;
E. întrucât numeroase cereri referitoare la produsele din plante obținute prin procedee esențialmente biologice sunt în așteptarea unei decizii a OEB și întrucât este nevoie urgentă, prin urmare, de a clarifica domeniul de aplicare și interpretarea Directivei 98/44/CE, în special a articolului 4;
F. întrucât un principiu fundamental al sistemului internațional al drepturilor de proprietate asupra unor soiuri de plante, întemeiat pe Convenția internațională pentru protecția noilor soiuri de plante (Convenția UPOV), precum și al sistemului UE bazat pe Regulamentul (CE) nr. 2100/94 al Consiliului, constă în aceea că deținătorul unui drept de proprietate asupra unui soi de plante nu poate să împiedice alte persoane să utilizeze planta protejată în alte activități de ameliorare;
G. întrucât Directiva 98/44/CE recunoaște implicit libertatea de a utiliza materialul care intră în domeniul de aplicare al unui brevet în scopuri experimentale, după cum rezultă din articolul 12 alineatul (3) litera (b) și din articolul 13 alineatul (3) litera (b);
H. întrucât această scutire a amelioratorilor prevăzută la articolul 27 litera (c) din Acordul UPC se va aplica numai brevetelor acordate în temeiul unui sistem unitar de brevete și nu se va aplica în mod automat brevetelor naționale din cadrul UE și întrucât acest lucru va duce la o situație nearmonizată în ceea ce privește posibilitatea de ameliorare cu ajutorul materialului biologic care intră în domeniul de aplicare al unui brevet,
1. își exprimă îngrijorarea în legătură cu recenta decizie a Marii Camere de Apel a OEB în cauzele G2/12 (roșii) și G2/13 (broccoli), care ar putea conduce la o creștere a numărului de brevete acordate de către OEB pentru trăsăturile naturale introduse în cazul soiurilor noi prin intermediul unor procedee esențialmente biologice, cum ar fi încrucișarea și selecția;
2. invită Comisia să precizeze domeniul de aplicare și interpretarea Directivei 98/44/CE, în special articolul 4, precum și articolul 12 alineatul (3) litera (b) și articolul 13 alineatul (3) litera (b), în vederea asigurării clarității juridice în ceea ce privește interzicerea posibilității de a breveta produsele obținute prin procedee esențialmente biologice și să precizeze faptul că este permisă ameliorarea cu material biologic care intră în domeniul de aplicare al unui brevet;
3. invită Comisia să comunice OEB viitoarea sa clarificare în ceea ce privește posibilitatea de a breveta produsele obținute prin procedee esențialmente biologice, astfel încât clarificarea respectivă să poată fi utilizată ca mijloc suplimentar de interpretare;
4. invită Comisia și statele membre să se asigure că Uniunea protejează accesul garantat la materialul obținut prin procedee esențialmente biologice și utilizarea acestuia pentru ameliorarea plantelor, astfel încât să nu fie afectate practicile statelor membre care garantează scutirea amelioratorilor;
5. invită Comisia să prezinte un raport privind evoluția și implicațiile legislației privind brevetele în domeniul biotehnologiei și al ingineriei genetice, astfel cum se prevede la articolul 16 litera (c) din Directiva 98/44/CE și astfel cum a solicitat Parlamentul în Rezoluția sa din 10 mai 2012 referitoare la brevetarea procedeelor biologice esențiale;
6. încredințează Președintelui sarcina de a transmite prezenta rezoluție Consiliului, Comisiei și Oficiului European de Brevete.
JO C 261 E, 10.9.2013, p. 31.
JO L 213, 30.7.1998, p. 13.
JO L 227, 1.9.1994, p. .1
JO C 175, 20.6.2013, p. 1.

References: articolul 4
 articolul 15
 articolul 27
 articolul 12
 articolul 13
 articolul 27
 articolul 4
 articolul 12
 articolul 13
 articolul 16